CELEX: 32021D0682
Language: hr
Date: 2021-04-26 00:00:00
Title: Provedbena odluka Komisije (EU) 2021/682 оd 26. travnja 2021. o izmjeni Provedbene odluke (EU) 2016/715 u pogledu u pogledu navedenih plodova podrijetlom iz Argentine (priopćeno pod brojem dokumenta C(2021) 2744)

27.4.2021   
               
               
                  HR
               
               
                  Službeni list Europske unije
               
               
                  L 144/31
               
            
         PROVEDBENA ODLUKA KOMISIJE (EU) 2021/682
         оd 26. travnja 2021.
         o izmjeni Provedbene odluke (EU) 2016/715 u pogledu u pogledu navedenih plodova podrijetlom iz Argentine
         
            
               (priopćeno pod brojem dokumenta C(2021) 2744)
            
         
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ (1), a posebno njezin članak 41. stavak 2.,
         budući da:
         
                     (1)
                  
                  
                     Provedbenom odlukom Komisije (EU) 2016/715 (2) utvrđene su mjere u pogledu plodova Citrus L., Fortunella Swingle, Poncirus Raf. i njihovih hibrida, osim plodova Citrus aurantium L. i Citrus latifolia Tanaka („navedeni plodovi”), podrijetlom iz Argentine, Brazila, Južne Afrike ili Urugvaja, radi sprečavanja unošenja na područje Unije organizma Phyllosticta citricarpa (McAlpine) Van der Aa i njegova širenja na području Unije.
                  
               
                     (2)
                  
                  
                     Na temelju inspekcijskih pregleda uvoza države članice izvijestile su 2020. o ukupno 90 zaustavljanja pošiljki u kojima je pronađen organizam Phyllosticta citricarpa na plodovima Citrus limon (L.) N. Burm.f. i Citrus sinensis (L.) Osbeck podrijetlom iz Argentine. Taj dosad najveći broj slučajeva neusklađenosti stvara sumnju u pouzdanost argentinskog sustava izvoznih certifikata.
                  
               
                     (3)
                  
                  
                     Slijedom toga donesena je Provedbena uredba Komisije (EU) 2020/1199 (3) kojom se do 30. travnja 2021. zabranjuje unošenje na područje Unije plodova Citrus limon (L.) N. Burm.f. i Citrus sinensis (L.) Osbeck podrijetlom iz Argentine.
                  
               
                     (4)
                  
                  
                     Tijekom revizije provedene u veljači 2021. Argentina je Komisiji dostavila detaljne informacije o razlozima propustâ u njezinu sustavu certificiranja izvoza agruma u izvoznoj sezoni 2020. i o mjerama za njegovo jačanje u sezoni rasta i izvoznoj sezoni 2021.
                  
               
                     (5)
                  
                  
                     S obzirom na to da je Argentina poduzela mjere za jačanje svojeg sustava, o kojima je izvijestila tijekom revizije, privremenu zabranu unošenja na područje Unije plodova Citrus limon (L.) N. Burm.f. i Citrus sinensis (L.) Osbeck podrijetlom iz Argentine ne bi trebalo produljiti. Istodobno, budući da Argentina još nije u potpunosti provela sve te mjere tijekom sezone rasta i izvozne sezone, one mogu biti revidirane u budućim sezonama, a rizik od unošenja na područje Unije organizma Phyllosticta citricarpa na navedenim plodovima podrijetlom iz Argentine još se ne može u potpunosti procijeniti. Stoga bi za unošenje navedenih plodova podrijetlom iz Argentine na područje Unije trebalo utvrditi detaljne mjere na temelju procjene rizika.
                  
               
                     (6)
                  
                  
                     Takve bi mjere trebale obuhvaćati obvezu registracije poljâ proizvodnje i njihovih proizvodnih jedinica na kojima se navedeni plodovi proizvode u Argentini, dodjelu jedinstvenih identifikacijskih oznaka („oznake sljedivosti”) tim poljima proizvodnje i proizvodnim jedinicama, službene preglede kako bi se potvrdilo da na tim poljima proizvodnje i proizvodnim jedinicama nema organizma Phyllosticta citricarpa, veći broj postupaka uzorkovanja i prethodno priopćavanje popisa odobrenih polja proizvodnje s njihovim odobrenim proizvodnim jedinicama kako bi se osigurala sljedivost.
                  
               
                     (7)
                  
                  
                     U okviru tih mjera trebali bi se uzeti u obzir i rezultati službenih kontrola pošiljaka na mjestima ulaska u Uniju tijekom izvozne sezone odgovarajuće godine te bi se na temelju tih službenih kontrola trebalo dopustiti unošenje navedenih plodova na područje Unije samo ako potječu iz proizvodne jedinice u kojoj nije pronađen organizam Phyllosticta citricarpa. Takva mjera bit će u skladu s utvrđenom praksom Argentine, koja je službeno obavijestila Komisiju da suspendira sve proizvodne jedinice u kojima je na temelju kontrola provedenih na mjestima ulaska u Uniju potvrđena prisutnost organizma Phyllosticta citricarpa na navedenim plodovima.
                  
               
                     (8)
                  
                  
                     U okviru tih mjera trebali bi se uzeti u obzir i rezultati istraga koje je Argentina provela u odobrenim proizvodnim jedinicama koje pripadaju istom polju proizvodnje kao i proizvodna jedinica u kojoj je tijekom pregleda koje je Argentina provela u objektima za pakiranje i prije izvoza te tijekom službenih kontrola pošiljaka na mjestima ulaska u Uniju potvrđena prisutnost organizma Phyllosticta citricarpa. Unošenje navedenih plodova podrijetlom iz tih proizvodnih jedinica na područje Unije trebalo bi dopustiti tek nakon završetka tih istraga i ako je u njima utvrđeno da organizam Phyllosticta citricarpa nije pronađen. Te mjere bit će u skladu s utvrđenom praksom Argentine, koja je službeno obavijestila Komisiju da preventivno suspendira izvoz u Uniju navedenih plodova podrijetlom iz proizvodnih jedinica koje pripadaju istom polju proizvodnje kao i proizvodna jedinica u kojoj je prisutnost organizma Phyllosticta citricarpa na navedenim plodovima potvrđena na temelju pregleda koje je Argentina provela u objektima za pakiranje i prije izvoza te na temelju službenih kontrola provedenih na mjestima ulaska u Uniju. Također je navela da u tim proizvodnim jedinicama provodi istrage i da nastavak izvoza iz njih dopušta samo ako je u inspekcijskim pregledima potvrđena odsutnost organizma Phyllosticta citricarpa.
                  
               
                     (9)
                  
                  
                     U okviru navedenih mjera trebali bi se uzeti u obzir i rezultati pregleda provedenih u Argentini i rezultati službenih kontrola pošiljaka provedenih na mjestima ulaska u Uniju tijekom prethodne sezone rasta i izvozne sezone te dopustiti unošenje na područje Unije navedenih plodova podrijetlom iz proizvodnih jedinica u kojima tijekom te prethodne sezone rasta i izvozne sezone nije pronađen organizam Phyllosticta citricarpa. Očekuje se da će te mjere biti djelotvorne jer je Argentina službeno obavijestila Komisiju da suspendira određenu proizvodnu jedinicu ako je u kontrolama provedenima na mjestima ulaska u Uniju tijekom prethodne sezone rasta i izvozne sezone potvrđena prisutnost organizma Phyllosticta citricarpa na navedenim plodovima.
                  
               
                     (10)
                  
                  
                     Kako bi se utvrdio izvor zaraze navedenih plodova, države članice trebale bi pri prijavi odgovarajućih neusklađenosti navesti oznaku sljedivosti proizvodne jedinice.
                  
               
                     (11)
                  
                  
                     Kako bi se argentinskim nadležnim tijelima i specijaliziranim subjektima omogućila prilagodba novim zahtjevima, ova bi se Odluka trebala primjenjivati od 1. svibnja 2021.
                  
               
                     (12)
                  
                  
                     Mjere predviđene u ovoj Odluci u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU ODLUKU:
         
            Članak 1.
            Izmjene Provedbene odluke (EU) 2016/715
            Provedbena odluka (EU) 2016/715 mijenja se kako slijedi:
            
                        (a)
                     
                     
                        Članak 5.a mijenja se kako slijedi:
                        
                                    i.
                                 
                                 
                                    naslov se zamjenjuje sljedećim:
                                    „Unošenje navedenih plodova podrijetlom iz Brazila u Uniju”;
                                 
                              
                                    ii.
                                 
                                 
                                    uvodna rečenica zamjenjuje se sljedećim:
                                    „Navedene plodove podrijetlom iz Brazila prati fitosanitarni certifikat u koji su pod naslovom „Dodatna deklaracija” uključeni sljedeći elementi:”;
                                 
                              
                  
                        (b)
                     
                     
                        umeće se sljedeći članak 5.b:
                        
                           „Članak 5.b
                           Unošenje navedenih plodova podrijetlom iz Argentine u Uniju
                           
                              1.   Navedeni plodovi podrijetlom iz Argentine unose se u Uniju samo ako su ispunjeni svi sljedeći uvjeti:
                              
                                          (a)
                                       
                                       
                                          navedeni plodovi proizvedeni su na poljima proizvodnje koja se sastoje od najmanje jedne proizvodne jedinice, a koje su identificirane kao jedinstveni i fizički odvojeni dijelovi proizvodnog polja, a polje proizvodnje i njegove proizvodne jedinice službeno je odobrila za potrebe izvoza u Uniju argentinska Nacionalna organizacija za zaštitu bilja;
                                       
                                    
                                          (b)
                                       
                                       
                                          odobrena polja proizvodnje i njihove proizvodne jedinice registrirala je argentinska Nacionalna organizacija za zaštitu bilja pod odgovarajućim jedinstvenim identifikacijskim oznakama („oznake sljedivosti”);
                                       
                                    
                                          (c)
                                       
                                       
                                          navedeni plodovi proizvedeni su u odobrenoj proizvodnoj jedinici koja je u odgovarajućem razdoblju od početka zadnjeg ciklusa vegetacije podvrgnuta tretmanima i agrotehničkim mjerama koje su učinkovite protiv organizma Phyllosticta citricarpa, a njihova je primjena potvrđena u okviru službenog nadzora argentinske Nacionalne organizacije za zaštitu bilja;
                                       
                                    
                                          (d)
                                       
                                       
                                          službeni pregledi, koji se sastoje od vizualnih opažanja i, ako se otkriju simptomi, uzorkovanja radi ispitivanja prisutnosti organizma Phyllosticta citricarpa, provedeni su u odobrenim proizvodnim jedinicama tijekom sezone rasta, a na navedenim plodovima od početka zadnjeg ciklusa vegetacije nisu otkriveni simptomi zaraze organizmom Phyllosticta citricarpa;
                                       
                                    
                                          (e)
                                       
                                       
                                          uzet je uzorak:
                                          
                                                      i.
                                                   
                                                   
                                                      po dolasku u postrojenja za pakiranje, prije prerade, 200 – 400 plodova po seriji navedenih plodova, određenih po dolasku u postrojenje za pakiranje;
                                                   
                                                
                                                      ii.
                                                   
                                                   
                                                      na putu od dolaska u postrojenja za pakiranje i samog pakiranja, najmanje 1 % po seriji navedenih plodova određenih na traci za pakiranje;
                                                   
                                                
                                                      iii.
                                                   
                                                   
                                                      prije odlaska iz postrojenja za pakiranje, najmanje 1 % po seriji navedenih plodova, određenih nakon pakiranja;
                                                   
                                                
                                                      iv.
                                                   
                                                   
                                                      prije izvoza, u okviru završnog službenog pregleda za izdavanje fitosanitarnog certifikata, najmanje 1 % po seriji navedenih plodova pripremljenih za izvoz;
                                                   
                                                
                                    
                                          (f)
                                       
                                       
                                          svi navedeni plodovi iz točke (e) uzorkovani su, u mjeri u kojoj je to moguće, na temelju bilo kojeg vidljivog simptoma zaraze organizmom Phyllosticta citricarpa, a za sve uzorkovane plodove iz točke (e) podtočke i. vizualnim pregledom utvrđeno je da su slobodni od organizma Phyllosticta citricarpa, dok su svi uzorkovani plodovi iz točke (e) podtočaka ii., iii. i iv. sa simptomima zaraze organizmom Phyllosticta citricarpa testirani i utvrđeno je da su slobodni od organizma Phyllosticta citricarpa;
                                       
                                    
                                          (g)
                                       
                                       
                                          navedeni plodovi prevezeni su u pakiranjima, a na svakom je pakiranju bila oznaka sljedivosti proizvodne jedinice iz koje potječu;
                                       
                                    
                                          (h)
                                       
                                       
                                          prije početka izvozne sezone navedenih plodova, argentinska Nacionalna organizacija za zaštitu bilja dostavila je Komisiji popis odobrenih proizvodnih jedinica po polju proizvodnje i nazive specijaliziranih subjekata odgovornih za svako odobreno polje proizvodnje, a Komisiji su odmah dostavljena i sva ažuriranja povezana s izmjenama tog popisa, uključujući razlog za te izmjene;
                                       
                                    
                                          (i)
                                       
                                       
                                          navedene plodove prati fitosanitarni certifikat koji sadržava broj pakiranja iz svake proizvodne jedinice i, pod naslovom „Dodatna deklaracija”, odgovarajuće oznake sljedivosti i sljedeću izjavu: „Pošiljka je u skladu s člankom 5.b Provedbene odluke Komisije (EU) 2016/715”.
                                       
                                    
                           
                              2.   Dodatno uz stavak 1., navedeni plodovi podrijetlom iz Argentine unose se u Uniju ako su ispunjeni svi sljedeći uvjeti:
                              
                                          (a)
                                       
                                       
                                          potječu iz odobrene proizvodne jedinice u kojoj organizam Phyllosticta citricarpa nije pronađen na navedenim plodovima tijekom službenih pregleda u Argentini u odobrenim proizvodnim jedinicama iz stavka 1. točke (d) ni na navedenim plodovima iz stavka 1. točke (e) niti tijekom službenih kontrola pošiljaka na mjestima ulaska u Uniju tijekom sezone rasta i izvozne sezone;
                                       
                                    
                                          (b)
                                       
                                       
                                          potječu iz proizvodnih jedinica u kojima organizam Phyllosticta citricarpa nije pronađen tijekom istraga koje je provela Argentina nakon što je prisutnost organizma Phyllosticta citricarpa potvrđena u proizvodnoj jedinici koja pripada istom polju proizvodnje kao i te proizvodne jedinice, ni tijekom službenih pregleda navedenih plodova iz stavka 1. točke (e) provedenih u Argentini niti tijekom službenih kontrola pošiljaka na mjestima ulaska u Uniju tijekom sezone rasta i izvozne sezone;
                                       
                                    
                                          (c)
                                       
                                       
                                          potječu iz proizvodnih jedinica u kojima organizam Phyllosticta citricarpa nije pronađen tijekom prethodne sezone rasta i izvozne sezone, ni tijekom službenih pregleda u Argentini niti tijekom službenih kontrola pošiljaka u Uniji.”;
                                       
                                    
                        
                     
                  
                        (c)
                     
                     
                        u članku 6. dodaje se sljedeći stavak 4.:
                        
                           „4.   Kad je riječ o navedenim plodovima podrijetlom iz Argentine, države članice razmatraju odgovarajuće prijavljene neusklađenosti nastale kao rezultat službenih kontrola pošiljaka na mjestima ulaska u Uniju i ažuriranog popisa iz članka 5.b stavka 1. točke (h) kako bi se utvrdile proizvodne jedinice iz članka 5.b stavka 2. točaka (a) i (b).”;
                        
                     
                  
                        (d)
                     
                     
                        u članku 19. dodaje se sljedeći stavak:
                        „U slučaju neusklađenosti navedenih plodova podrijetlom iz Argentine s člankom 5.b, države članice u obavijesti o neusklađenosti navode oznaku sljedivosti odgovarajuće proizvodne jedinice iz članka 5.b stavka 1. točke (b).”
                     
                  
         
            Članak 2.
            Datum početka primjene
            Ova Odluka primjenjuje se od 1. svibnja 2021.
         
         
            Članak 3.
            Adresati
            Ova je Odluka upućena državama članicama.
         
         
            Sastavljeno u Bruxellesu 26. travnja 2021.
            
               
                  Za Komisiju
               
               Stella KYRIAKIDES
               
                  Članica Komisije
               
            
         
         
            (1)  SL L 317, 23.11.2016., str. 4.
         
         
            (2)  Provedbena odluka Komisije (EU) 2016/715 оd 11. svibnja 2016. o utvrđivanju mjera u pogledu određenih plodova podrijetlom iz određenih trećih zemalja radi sprečavanja unošenja u Uniju štetnog organizma Phyllosticta citricarpa (McAlpine) Van der Aa i njegova širenja unutar Unije (SL L 125, 13.5.2016., str. 16.).
         
            (3)  Provedbena uredba Komisije (EU) 2020/1199 оd 13. kolovoza 2020. o izmjeni Priloga VI. Provedbenoj uredbi (EU) 2019/2072 radi privremene zabrane unošenja u Uniju određenih plodova podrijetlom iz Argentine u svrhu sprečavanja unošenja u Uniju organizma Phyllosticta citricarpa (McAlpine) Van der Aa i njegova širenja unutar Unije (SL L 267, 14.8.2020., str. 3.).